钦定古今图书集成/理学汇编/学行典/第093卷 > 朱子全书二 > 《答赵几道》
## 钦定古今图书集成/理学汇编/学行典/第093卷 > 朱子全书二 > 《答赵几道》

昔时读史者不过记其事实，摭其词采，以供文字之
用而已。近世学者颇知其陋，则变其法，务以考其形
势之利害，事情之得失。而尢喜称史迁之书，讲说推
尊，几以为贤于夫子，宁舍《论》《孟》之属而读其书。然尝
闻其说之一二，不过只是战国以下见识，其正当处，
不过知尊孔氏，而亦徒见其表悦其外之文而已。其
曰“折衷于夫子”者，实未知所折衷也。后之为史者又
不及此。以故读史之士多是意思粗浅，于义理之精
微多不能识，而堕于世俗寻常之见，以为虽古圣贤，
亦不过审于利害之算而已。惟苏黄门作《古史序》，篇
首便言：“古之圣人其必为善，如火之必热，水之必寒；
不为不善，如驺虞之不杀，窃脂之不穀”，于义理大纲
领处，见得极分明，提得极亲切，虽其下文未能尽善，
然只此数句，已非近世诸儒所能及矣。其论史迁之
失两句，亦切中其膏肓，不知近日推尊《史记》者，曾为
略分解否耳。